CELEX: E2013J0027
Language: fi
Date: 2014-11-24 00:00:00
Title: Tuomioistuimen päätös, annettu 24 päivänä marraskuuta 2014, asiassa E-27/13 – Sævar Jón Gunnarsson vastaan Landsbankinn hf. (Lainojen sitominen indeksiin – direktiivi 87/102/ETY – Kulutusluottosopimukset – direktiivi 93/13/ETY – Kohtuuttomat ehdot – Pakolliset ehdot)

4.6.2015   
            
            
               FI
            
            
               Euroopan unionin virallinen lehti
            
            
               C 183/7
            
         TUOMIOISTUIMEN PÄÄTÖS,
   annettu 24 päivänä marraskuuta 2014,
   asiassa E-27/13
   Sævar Jón Gunnarsson vastaan Landsbankinn hf.
   (Lainojen sitominen indeksiin – direktiivi 87/102/ETY – Kulutusluottosopimukset – direktiivi 93/13/ETY – Kohtuuttomat ehdot – Pakolliset ehdot)
   (2015/C 183/08)
   Asiassa E-27/13, Sævar Jón Gunnarsson vastaan Landsbankinn hf., Reykjavikin käräjäoikeus (Héraðsdómur Reykjavíkur) on esittänyt valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla tuomioistuimelle pyynnön, joka koskee kulutusluotoista 22 päivänä joulukuuta 1986 annetun neuvoston direktiivin 87/102/ETY ja kuluttajasopimusten kohtuuttomista ehdoista 5 päivänä huhtikuuta 1993 annetun neuvoston direktiivin 93/13/ETY tulkintaa. Tuomioistuin, toimien kokoonpanossa Carl Baudenbacher, presidentti ja esittelevä tuomari, Per Christiansen ja Páll Hreinsson, tuomarit, antoi 24 päivänä marraskuuta 2014 tuomion, jonka tuomiolauselma on seuraava:
   
               1.
            
            
               Kun luottosopimus sidotaan kuluttajahintaindeksiin, luoton kokonaiskustannusten ja vuosittaisten kulujen prosenttiosuuden laskeminen 0 prosentin inflaation perusteella ei ole direktiivin 87/102/ETY mukaista, jos inflaatiotaso ei luottosopimuksen tekohetkellä ole 0 prosenttia. Kansallisen tuomioistuimen tehtävänä on kaikki seikat huomioon ottaen arvioida tällaisesta väärinkäsityksestä johtuvat oikeudelliset seuraukset ja siihen liittyvät oikeussuojakeinot siten, että direktiivin 87/102/ETY mukainen suojelu, sellaisena kuin unionin tuomioistuin on direktiiviä tulkinnut, ei vaarannu.
               Mikäli ennakkoratkaisua pyytänyt tuomioistuin ei katso kyseisen kulutusluoton maksuerien indeksiin sitomista koskevien sopimusehtojen olevan direktiivin 93/13/ETY 1 artiklan 2 kohdassa tarkoitettuja pakollisia lakeja tai asetuksia heijastavia sopimusehtoja, vastaukset jäljempänä esitettyihin kysymyksiin ovat seuraavat:
            
         
               2.
            
            
               Yleisesti ottaen direktiivissä 93/13/ETY ei kielletä lainojen indeksiin sitomista koskevien sopimusehtojen olemassaoloa palveluntarjoajan ja kuluttajan välisissä sopimuksissa. Tietyn ehdon kohtuuttomuudesta päättää ennakkoratkaisua pyytänyt tuomioistuin. Arvioon tulee sisältyä tuomioistuimen tulkinta siitä, mitä ”kohtuuton ehto” tarkoittaa.
            
         
               3.
            
            
               Direktiivi 93/13/ETY ei rajoita ETA-valtion harkintavaltaa määrätä lailla tai hallinnollisella säädöksellä niistä seikoista, jotka voivat muuttaa Islannin kuluttajahintaindeksin kaltaista ennalta määrättyä indeksiä, eikä myöskään kyseisten muutosten mittaamiseen käytettävistä menetelmistä, jos ne on selkeästi mainittu sopimuksessa.
            
         
               4.
            
            
               Kansallinen toimivaltainen tuomioistuin arvioi, onko tietty sopimusehto neuvoteltu erikseen direktiivin 93/13/ETY 3 artiklassa tarkoitetussa merkityksessä.
            
         
               5.
            
            
               Kansallinen toimivaltainen tuomioistuin arvioi, onko lainan maksuerien indeksiin sitomiseen liittyvät sopimusehdot ilmoitettu kuluttajalle riittävän selkeästi ja seikkaperäisesti. Arviossa on otettava huomioon kyseisten sopimusehtojen tarkka sanamuoto ja muut keskeiset seikat, mukaan lukien kansallisen tuomioistuimen esittämän neljännen kysymyksen a ja b kohdan seikat, samoin kuin hintojen indeksointia koskeva kansallinen lainsäädäntö.
            
         
               6.
            
            
               Direktiivin 93/13/ETY 6 artiklan 1 kohtaa on tulkittava niin, että jos kansallinen tuomioistuin pitää tiettyä sopimusehtoa kohtuuttomana direktiivissä 93/13/ETY tarkoitetussa merkityksessä, tuomioistuimen on varmistettava, että kyseinen kohtuuttomana pidetty ehto ei sido kuluttajaa, jos sopimus voi olla voimassa ilman kyseistä ehtoa edellyttäen, että sopimuksen jatkaminen tällä tavalla on kansallisen lainsäädännön mukaan mahdollista.